钦定古今图书集成/理学汇编/文学典/第177卷 > 《徐师曾文体明辩》 > 《答折子明》前人
## 钦定古今图书集成/理学汇编/文学典/第177卷 > 《徐师曾文体明辩》 > 《答折子明》前人

伏蒙镌喻先正墓文，使人三返而勤恳益至。熹虽至
愚，心非木石，岂不恻然有动于中？亦何忍为此牢辞
固拒，以逆盛意？实以衰悴，心目俱疲，不堪思虑检阅。
而两年以来，名在罪籍，每读《邸报》，观其怒目切齿之
态，未知将以此身终作如何处置，然后快于其心，未
尝不惕然汗出，浃背沾衣也。是以年来绝不敢为人
作一字。近所祈恳，百拜而辞者，已数家矣。若以尊喻
之严，遽弛此禁，则“四面之责，纷然而至，从之则召祸，
不从则取怨，反复思之，未见其可。兼馀年无几，疾病
侵凌，神思昏然，岂有精力可以给此？切告矜亮，贷此
残生，不胜千万哀恳之至。”